
מישיבת ועדת הכספים
יום ראשון, כ"ח בחשון התש"ס (7 לנובמבר 1999), שעה 10:00


נכחו: אלי גולדשמידט  - היו"ר
         מוחמד ברכה
         משה גפני
         אמנון כהן
         ישראל כץ
         יעקב ליצמן
         רחמים מלול
         מאיר שטרית

מ"מ:  עופר חוגי


מוזמנים: יוסי כהן            - משרד האוצר 
               הראל בלינדה    - משרד האוצר
               קרן סמיון         - משרד האוצר
               גלעד שמי          - משרד האוצר
               שי וינר             - משרד האוצר
               דן זייצ'יק         - משרד האוצר
               ירון עמית         - משרד האוצר
               לימור אלקיים  - משרד האוצר
               גדליה שרייבר  - מנכ"ל משרד הדתות
               אודי לוין         - משרד הבינוי והשיכון
               גולן חקק         - משרד העו"ר
               עדי כץ            - משרד העו"ר
               בני יפה-נוף     - משרד העו"ר               



יועצת משפטית: אנה שניידר

יועצת כלכלית: סמדר אלחנני 

מנהל ועדה: איוור קירשנר

קצרנית: יפעת שפרכר


נושא: 1. חוק מס שבח מקרקעין (תיקון  - מכירה ע"י מנהל עיזבון (מ. גפני)
             חוק בנק ישראל (תיקון מס' 20)מ (א. פורז, מ. שטרית, א. שוחט)
             חוק המכר (דירות) (הבטחת השקעות של רוכשי דירות) (תיקון מס' 3) (תשלום הוצאות)                                                                  
             (מ. גפני). 
2. שנויים בתקציב לשנת 1999.

 






1. החלת רציפות על א. הצעת חוק בנק ישראל ב. 
הצעת חוק מס שבח מקרקעין ג. הצעת חוק המכר

היו"ר אלי גולדשמידט:

	יש לנו כמה הצעות חוק פרטיות. הצעה ראשונה זו הצעת חוק בנק ישראל, תיקון מס' 20, שזה נושא מועצת הנגידים, הצעה שנייה זו הצעת חוק מס שבח, להטיל פטור מס מיורש מחייל שנספה במערכה, וההצעה השלישית היא הצעת חוק המכר. ההצעה הראשונה זאת הצעת מועצת הנגידים, שאתם מכירים אותה, שאומרת שסמכות הנגיד תוגבל במידה מסויימת מבחינת קביעת המדיניות המוניטרית, הריבית וכו'. זאת הצעת חוק שהגיש מאיר שטרית ובייגה שוחט. על הנושא של הקמת מועצת נגידים אתם מסכימים שתחול רציפות?

עופר חוגי:

	לא.

היו"ר אלי גולדשמידט:

	אתה בעד שהנגיד ימשיך להיות עצמאי?

עופר חוגי:

	כן.

היו"ר אלי גולדשמידט:

			ה צ ב ע ה 

			בעד - 2
			נגד - 1
 
			אושר

	הצעת חוק מס שבח מקרקעין, תיקון מס' 44. כאן זו הצעת חוק שחתומים עליה פורז, גולדשמידט ושטרית. הכלל בהצעה הזו הוא שההורשה איננה מכירה לפי חוק מס שבח. כתוצאה מכך חלים על היורש הכללים שהיו חלים על המוריש לעניין שווי הרכישה, והוא משלם את מס השבח גם על התקופה שנכס המקרקעין היה בידי המוריש. אם נפטר המוריש לפני 1 באפריל 1981, שווי הרכישה הוא השווי ביום הפטירה, שכן בתקופה זו היה קיים חוק מס עיזבון וכדי לא ליצור כפל מס, מס השבח אינו חל על התקופה שבה היה הנכס בידי המוריש. אם המוריש נפטר אחרי 1981, המשמעות היא ששווי המכירה הוא מהיום שהמוריש קיבל את הנכס. זאת אומרת אם הוא קיבל את הנכס ב1948 אז על הנכס הזה חל מס שבח מופחת, אבל אם הוא נפטר לפני 1981 אז שווי המכירה זה יום הפטירה. נכון?

אנה שניידר:

	היורשים נכנסים לנעלי הנפטר, ולכן רואים את זה כאילו זה נמכר באותו יום שזה המס המלא.

היו"ר אלי גולדשמידט:

	הכל בגלל השינוי בחוק מס עיזבון. באופן כמעט שרירותי מועד הפטירה של המוריש קובע את גובה מס השבח שנקבע וזה לא צודק. אנחנו מחילים את זה כאשר המוריש הוא חייל שנספה במערכה. "אין זה ראוי שהיורש יפסיד את יתרונות המס שהיו שמורים למוריש...נמצא על מנת שהיורש יוכל להנות משיעורי המס שהמוריש היה זכאי להם: תשלומים לרכישות מלפני שנת המס 1960, אופשר ליורש לבחור כי שווי הרכישה יהיה שווה לשווי הרכישה שהיה נקבע לפי החוק אילו נקבע זכות מקרקעין או הזכות באיגוד מקרקעין בידי המוריש". מקובל עליכם להחיל רציפות? אני מבין שאתם לא מתנגדים להחלת רציפות על הצעת חוק מס שבח מקרקעין, תיקון 44. זה אושר.

איוור קירשנר:

	ההצעה השלישית היא חוק המכר דירות, של חבר הכנסת גפני. ההצעה קובעת שהעלויות בקניית דירות יחולו על המוכר ולא על הקונה.

היו"ר אלי גולדשמידט:

	אנחנו בעד הרציפות של הצעת החוק של חבר הכנסת גפני. הצעת חוק מס שבח מקרקעין, תיקון מכירה על ידי מנהל עיזבון, של חבר הכנסת משה גפני שעברה אחרי קריאה טרומית להכנה לקריאה ראשונה לוועדת הכספים. אנחנו מאשרים שזה יעבור לוועדת המשנה למסים בראשותו של חבר הכנסת מאיר שטרית.













































2. שנויים בתקציב.

היו"ר אלי גולדשמידט:

	פניות מספר 259א, 260א, 261א.

ירון עמית:

	מדובר בהעברת 200 מיליון שקל לסעיפי השכר של תקציב המשרד לביטחון הפנים, כאשר המקורות הם: 135 מיליון שקל מסעיף רזרבה להתייקרויות ו65 מיליון ש"ח העברות פנימיות מתקציב המשרד לביטחון פנים. 

היו"ר אלי גולדשמידט:
	
	תסביר לנו איך הגיע הפער העצום הזה בין הערכה התקציבית בתחילת השנה לבין זה שלקראת סוף שנה.

ירון עמית:

	עיקר הפער נובע מנושא של אקדמיזציה של השוטרים. 

היו"ר אלי גולדשמידט:

	כמה אנשי משטרה ואנשי שירות בתי הסוהר הפכו להיות אקדמאים בשנה הזאת?

ירון עמית:

	אני צריך לברר את הנתון הזה כי אין לי אותו פה, אבל כדי לסבר את האוזן תקציב השכר של המשרד לביטחון פנים עומד על כ2 וחצי מיליארד שקלים. 

יעקב ליצמן:

	בשבוע שעבר היינו בסיור במטה הארצי מטעם ועדת הפנים. המפכ"ל דיבר על גניבת המכוניות, והוא אמר שהוא הוסיף השנה 300 תקנים למניעת גניבת כלי רכב. שאלתי אותו מה הנזק מהסעיף הזה, אז הוא אמר בערך 2 וחצי מיליארד שקל. האם בסעיף הזה אי אפשר היה להוסיף יותר מ300 תקנים?

היו"ר אלי גולדשמידט:

	אני מציע שאת השאלה הזאת תשאל כאשר נגיע לדיון במשרד לביטחון פנים.

יעקב ליצמן:

	אני מדבר על שנת 1999 לא על 2000.

ירון עמית:

	במהלך 1999 הוסיפו תקנים במיוחד לנושא של המלחמה בגניבות הרכב. 

היו"ר אלי גולדשמידט:

	ברגע ששוטר, איש משמר הגבול או איש שירות בית הסוהר מגיע לתואר אקדמי הוא צריך לקבל תוספת שכר. 




משה גפני:

	האם כאשר הכינו את התקציב של המשרד לביטחון פנים לא ידעו על זה? 

ירון עמית:

	לא נערכנו לכזה היקף. 

משה גפני:

	מה קרה?

ירון עמית:

	בעיקר הנושא של השלוחות. לקראת תקציב 2000 עשינו הערכה מחדש, ואני מקווה שפתרנו את זה בבסיס.

היו"ר אלי גולדשמידט:

	הרבה מאוד סטודנטים בשלוחות הם עובדי מדינה שבקורסים יותר מזורזים הם הצליחו להגיע לתואר אקדמאי. זה דבר שמשפיע על התקציב. 

עופר חוגי:

	בגלל זה לא יהיו יותר בתי מעצר נוספים? התנאים יהיו אותו דבר?

ירון עמית:

	לגבי התגבור התקציבי שממנו לקח המשרד לביטחון פנים, מדובר בתקציב של פרוייקטים במשטרה ובשירות בתי הסוהר. יש תוכנית רב שנתית. הדברים שמעכבים את התוכנית הזאת הם כרגע בעיקר בעיות סטטוטוריות עם הרשויות המקומיות, עם העיריות. לא מדובר בביטול של אישור בנייה של בית כלא או של בית מעצר.

עופר חוגי:

	אם היה אומר את זה שר המשטרה, הייתי מאמין לו, אבל היות ונציג האוצר אומר את זה ואני יודע כמה אתם מומחים לעכב, אז יכול להיות שזאת הסיבה. לשפץ בית מעצר צריך איזה שהם אישורים?

ירון עמית:

	אני אעדכן אותך עם כמה נתונים: בשנת 1999 נפתח בית מעצר הדרים השרון, המכיל 640 חדרי כליאה.

היו"ר אלי גולדשמידט:

	יש המון מה להגיד בנושא הזה. חברת הכנסת זהבה גלאון כתבה דו"ח. היא עשתה סיור בכל בתי המעצר בארץ. אני מציע שהנושא הזה ידון בצורה רצינית כאשר נדון בתקציב המשרד לביטחון פנים. 

עופר חוגי:

	אתה מוריד מפרוייקט הבינוי 60 מיליון, אני לא מבין.

היו"ר אלי גולדשמידט:

	אבל הוא חייב להעלות את השכר.

עופר חוגי:
	
לא מפה.  

 ירון עמית:

	אני מציע שתתייחסו למה שאמרתי כאן כלשונו. תוכנית הבינוי במשרד לביטחון פנים לא נפגעה בעקבות השינוי הזה. כל הנושא של שיחרורים לבתי מעצר מתבצע על ידי המשטרה. יש פה פנייה אחת שהוגשה אלינו, שהמשטרה רוצה להקצות תקציב לשיפוץ בתי מאסר. 

היו"ר אלי גולדשמידט:

	אתם צודקים בנושא של שיפוץ בתי מעצר. הבעיה היא שאנחנו יודעים שה60- מיליון שקל האלה לא ינוצלו עד סוף השנה. 

עופר חוגי:

	למה? לקנות להם מיטות נורמליות, לקנות להם מזרונים, את זה אי אפשר לתת?

ירון עמית:

 	יש לנו פנייה מהמשרד לביטחון פנים לשיפוץ בתי מאסר שאנחנו נגיש אותה לוועדה.

היו"ר אלי גולדשמידט:

	יש פנייה בצנרת שהם מתחייבים להגיש אותה לפני תום השנה לשיפוץ בתי מאסר. אני מציע לקבל את הדברים. בואו נעשה את השינויים הדרמטיים יותר כאשר נדון בתקציב המשרד לביטחון פנים. מי בעד 3 הפניות, ירים את ידו?

ה צ ב ע ה
 
בעד - 4
נגד - 3

אושר

עופר חוגי:

	אני מבקש רוויזיה.

היו"ר אלי גולדשמידט:

	פנייה מספר 270.

גלית כהן:

	הפנייה הזאת נועדה לבצע שינויים פנימיים בתקציב השוטף של משרד התחבורה  מסעיפי טיפול ושכר לסעיפי טיפול ושכר. איפה שהיה להם חסר הם העבירו לאגפים שהיה להם ביצוע יתר, זאת אומרת הם עשו השלמות בין אגפים. 

יעקב ליצמן:

	למה הורידו שירותי מידע?





גלית כהן:

	יש להם אגף לשירותי מידע שכולל את כל המחשבים של משרד התחבורה. זה תומך בשלוחות השונות במשרד התחבורה, משלם שכר. כנראה שלפי תוכנית העבודה שלהם, הם פשוט ביצעו פחות. 

היו"ר אלי גולדשמידט:

	מי בעד, ירים את ידו?

ה צ ב ע ה
 
בעד - 4
נגד - 3

אושר

עופר חוגי:

	אני מבקש רוויזיה.

היו"ר אלי גולדשמידט:

	פנייה מספר 288.

גלעד שמי:

	אנחנו מבקשים לעשות שינוי פנימי בתקציב מינהל מקרקעי ישראל לצורך מימון קריית הממשלה בחיפה. מינהל מקרקעי ישראל הוא מפעל עסקי. היה בשנה שעברה עודף בתקנה הזאת. בגלל שזה מפעל עסקי הם לא יכולים להעביר את העודף. קריית הממשלה נחנכה לפני כמה שבועות וזה הסכום לחשבונות סופיים. מינהל מקרקעי ישראל מממן 20% מהבניין בגלל שהוא תופס בערך 20% מהבניין. סך כל עלות הבניין 170 מיליון שקל. 

היו"ר אלי גולדשמידט:

	לפי מה שאני יודע, בין יתר הבעיות זה הנושא של המבנים והשירותים שהם מאוד מיושנים. מי שנפגע מזה בסופו של דבר זה האזרחים. 

גלעד שמי:

	המינהל במחוז חיפה יושב במבנה מתקופת המנדט. המבנה מאוד מיושן. בנו קריית ממשלה שיהיה לפקידים נוח לשבת ולתת שירות טוב לקהל.

היו"ר אלי גולדשמידט:

	זה מאושר. פנייה 257. שינויים פנימיים בתקציב משרד האוצר, בעיקר לתגבור תקציבי האמרכלות של אגף מס הכנסה.

דן זייצ'יק:

	מדובר על שינויים פנימיים בהתאם לסידרי העדיפויות של אגפי המסים, בעיקר של מס הכנסה, לתגבור תקציבי האמרכלות מתוך התקציב.

היו"ר אלי גולדשמידט:

	מה אתם מכניסים באמרכלות?



דן זייצ'יק:

	שכר דירה, ארנונה, חשמל, מים.

אמנון כהן:

	עובדים נוספים, דרגות.

דן זייצ'יק:

	עובדים של המשרד. 

אמנון כהן:

	עובדים נוספים כלולים בזה?

דן זייצ'יק:

	בתוך האמרכלות יש את העובדים של המשרד. אם מתגברים את האמרכלות אז זה יכול להיות תוספת של עובדים. במקרה הזה אין תוספת של עובדים.

ישראל כץ: 

	נציב מס הכנסה מודע לזה שאתם מקצצים לו בכל הדברים?

דן זייצ'יק:

	אנחנו לא מקצצים לו, אנחנו רק עושים שינויים פנימיים בתוך התקציב שלו.

היו"ר אלי גולדשמידט:

	מי בעד, ירים את ידו?

ה צ ב ע ה 

בעד - 3
נגד - 4
נמנע - 1
לא אושר.

	אני מבקש רוויזיה. בקשה מספר 258.

יוסי כהן:

	מדובר כאן על העמדת הרשאה להתחייב בסך 20 מיליון שקל לטובת התקשרות בחוזים עם רואי חשבון לקראת שנת 2000. היות והרשויות המקומיות מבצעות את הבקרה התכנונית בדו"חות הכספיים, אנחנו מקווים לקצר את משך הזמן על מנת שיוכלו להוציא את הדו"חות הכספיים כבר ביולי במקום ב1- בספטמבר השנה.

ישראל כץ: 

	מאיפה הכסף?

יוסי כהן:

	זו הרשאה להתחייב. המזומן נמצא בתקציב שנת 2000. 

היו"ר אלי גולדשמידט:

	למה דווקא בשנת 2000 אתם מקדימים את זה מספטמבר ליולי?

יוסי כהן:

	אנחנו לא רוצים שהדו"ח של שנת 1999 יצא בדצמבר 2000, אנחנו רוצים שהוא יצא יותר מוקדם.

היו"ר אלי גולדשמידט:

	למה צריך כל כך הרבה כסף? 

יוסי כהן:

	הרואי חשבון עובדים באופן שוטף כל השנה, אין פה הגדלה של התקציב שלהם.

היו"ר אלי גולדשמידט:

	מה זאת אומרת שאתם מקדימים?

יוסי כהן:

	כל שנה קיים תקציב של כ20 מיליון שקל במשרד הפנים לטובת התקשרות עם רואי חשבון שמבצעים את הבקרה ואת הדו"חות הכספיים ברשויות המקומיות. השנה אנחנו מבקשים להעמיד הרשאה להתחייב. ההרשאה להתחייב נועדה כדי לבצע התקשרות שהיא מעבר לשנה הנוכחית בתקציב, כדי שהם יוכלו להתקשר לטובת שנת 2000. אם לא נעמיד את ההרשאה להתחייב, הם יוכלו להתחייב אך ורק בתחילת שנת 2000. תהליך ההתקשרות לוקח זמן. 

היו"ר אלי גולדשמידט:

	למה זה לא במקור? למה אתם נזכרים בזה רק עכשיו, לא ידעתם את זה קודם?

יוסי כהן:

	כי עכשיו אנחנו לקראת שנת 2000, ורק עכשיו אנחנו נותנים להם את ההרשאה. בשנת 1999 הם התקשרו לפי התקציב שהיה.

היו"ר אלי גולדשמידט:

	למה בתחילת שנת התקציב אתם לא גובים 20 מיליון שקל?

יוסי כהן:

	כי אם אני אשים 20 מיליון שקל הרשאה במהלך שנת התקציב, זה יצור מגבלה אפקטיבית והם לא יוכלו לבצע. כאשר יש בתקנה מסויימת הרשאה להתחייב, היא למעשה המגבלה האפקטיבית, היא למעשה התקציב. ההוצאה משמשת כתזרים מזומנים על-מנת לשרת את אותה הרשאה. 

ישראל כץ: 

	אם זה על חשבון תקציב 2000, אז אין עוד תקציב.

יוסי כהן:

	אני עכשיו בא ואומר: בואו נאפשר להם להתקשר על חשבון תקציב 2000.

ישראל כץ: 

	ואם לא יאושר תקציב 2000?

יוסי כהן:

	אז הם ירצו צמצום התקשרויות. הם לא מתחילים לפעול לפני שנת 2000. 

היו"ר אלי גולדשמידט:

	כיצד נקבעים רואי החשבון שעושים את זה?

יוסי כהן:

	יש ועדה שמקצה את רואי החשבון, כי יש בערך 260 משרדים שעובדים עם 265 רשויות. 

ישראל כץ: 

	הם עובדים מטעם הרשות או בבקרה על הרשות?

יוסי כהן:

	בבקרה על הרשות מטעם משרד הפנים.

היו"ר אלי גולדשמידט:

	איך קובעים את רואי החשבון?

יוסי כהן:

	ישנם כמה פרמטרים, בין היתר זה נסיון. צריך להכיר את המערכת החשבונאית של הרשויות המקומיות.

היו"ר אלי גולדשמידט:

	במצב כזה אתם פונים לכלל משרדי רואי החשבון במדינה?

יוסי כהן:

	זה מכיל את כולם.

עופר חוגי:

	יש משרד אחד שעושה לכמה רשויות?

יוסי כהן:

	יש כמה משרדים גדולים שעושים לכמה רשויות.

היו"ר אלי גולדשמידט:

	יש לי משרד קטן של רואי חשבון ואני רוצה להכנס לתחום הזה, איזו הזדמנות יש לי? האם אני מקבל מכם פנייה? האם יש הודעה בעיתון להגיש הצעות לכך וכך רשויות?





יוסי כהן:
	
	יושב בוועדה נציג של לשכת רואי החשבון. יש גם פרמטרים שמפלים לטובה משרדים קטנים.

עופר חוגי:

	למה יש בכלל ועדה? למה אי אפשר שיהיה מכרז?

יוסי כהן:

	 אין בעיה עם זה. מבחינתי יכול להיות מכרז, אבל משרד הפנים מבצע את זה. 

יעקב ליצמן:

	כל משרד בוחר את רואי החשבון?

יוסי כהן:

	כל משרד שמבצע התקשרות עם ספק כלשהו, ולא משנה אם זה רואה חשבון או יועץ כזה או אחר, הוא זה שמבצע את ההתקשרות ולא משרד האוצר, אלא אם כן משרד האוצר מעסיק אותו מתוך תקציבו. 

היו"ר אלי גולדשמידט:

	יש מזה כמה שנים מה שקרוי חוק חובת מכרזים. על כל פעולה שהממשלה או גופים מזמינים, חייבים ללכת למכרז. יש קביעה של פטורים. בתוך חוק חובת מכרזים ותקנות המכרזים יש שורה של פטורים שמותרים בתנאים מסויימים. 

ישראל כץ: 

	כמה רואי חשבון מהמגזר הערבי משולבים בדבר הזה?

היו"ר אלי גולדשמידט:

	אני מבקש לקבל בוועדה את אופן ההתקשרות עם משרדי רואי החשבון. יש פה נתח כלכלי מאוד כבד. אנחנו מדברים על 20 מיליון שקל שהממשלה משלמת, לא משנה אם זה באמצעות משרד הפנים או באמצעות משרד אחר. שאלה טובה שאל חבר הכנסת ישראל כץ, האם יש במסגרת הרשויות רואי חשבון מהמגזר הערבי.

סמדר אלחנני:

	יוסי, אני חושבת שנשמט פה דף, כי לא יכול להיות שאתה מגדיל את ההרשאה להתחייב בלי לציין אם זה מהרזרבה של ההרשאה להתחייב או מהרזרבה של משרד אחד. אני יוצאת מתוך נקודת הנחה שנשמט פה דף. 

	ההסבר שלך להגדלת ההרשאה להתחייב לא משכנע, מפני שכל שנה אתה צריך לעשות שני דברים: 1. את השוטף של הבקרה של אותה שנה שנובע מהרשאה להתחייב של שנה קודמת 2. הרשאה להתחייב לשנה הבאה.

יוסי כהן:

	זה עניין טכני, כי אני יכול לעשות את זה במהלך שנה. אין לזה משמעות מבחינה תקציבית.



היו"ר אלי גולדשמידט:

	אני מבקש לקבל ממך פירוט בכתב על דרך ההתקשרות עם רואי החשבון במשרד הפנים לעניין הזה.

ה צ ב ע ה

בעד - 5
נגד - 4
אושר

עופר חוגי:

	אני מבקש רוויזיה.

היו"ר אלי גולדשמידט:

	פנייה מספר 289.

עמיתי כץ:

	שר העבודה מבקש שינויים פנימיים בתקציב לפי סדר העדיפויות של המשרד. הוא מבקש תוספת למפגרים, תוספת לאוטיסטים, תוספת מיטות לנגמלים.

אמנון כהן:

	מאיפה יוצא הכסף?

עמיתי כץ:

	מרזרבה פנימית של המשרד.

משה גפני:

	מה זה פעולות תעסוקה למצבים מיוחדים?

עמיתי כץ:

	זה מהרזרבה.

משה גפני:

	שירות לטיפול בנערות ונשים במצוקה, מישהו מעלה על דעתו שאנחנו נאשר הורדה כזאת?

עמיתי כץ:

	מה שאתה רואה זה שינויים ברזרבה.

משה גפני:

	אבל לא כתוב בשום מקום רזרבה.

בנימין יפה-נוף:

	לקראת שנת הלימודים אנחנו ראינו את אותם הסעיפים שצריכים תגבור, כמו שיקום. יש לנו תוכנית לשילוב ילדים במסגרות גני ילדים. מדובר על שיקום של ילדים נכים בגילאים נמוכים. במקום שיהיו במסגרות מיוחדות לנכים עם הסטיגמות שלהם, מכניסים אותם לגן רגיל ונותנים להם תוכניות שילוב. את התקציב לזה אנחנו לוקחים מתוך השיקום עצמו.

	נושא נוסף זה ילדים מפגרים. לקראת שנת הלימודים תש"ס מתברר שהיה מחסור במקומות במעונות יום למפגרים ובמתנ"סים למפגרים. אנחנו היינו חייבים לתגבר אותם. תגברנו אותם ב250 מכסות ולקחנו את זה משיקום למפגר. מדובר פה בסדרי עדיפויות כדי לפתור בעיות בשנת הלימודים תש"ס.

משה גפני:

	סגרו את המעון בנתיבות ושר העבודה והרווחה אמר שאין לזה כסף. מתברר, לפי מה שאתם מבקשים פה, שכן יש כסף במשרד, רק השאלה לאיפה מעבירים אותו. יש כסף ברזרבה  והיה אפשר להחזיק את המעון בנתיבות. למה אמרתם שאין כסף? 

בנימין יפה-נוף:

	היו חסרים לנו מכסות. לקראת ספטמבר נוספו 250. לומר שב250 מכסות נפתרו כל הבעיות של מדינת ישראל, קשה לומר.

משה גפני:

	את המעון בנתיבות אתם פותחים מחדש?

בנימין יפה-נוף:

	אני לא יכול להגיד לך ספציפית על המקרה הזה, אבל יש לנו סעיף נוסף של 4 מיליון שקל למועדניות משום שנסגרו מועדניות.

משה גפני:

	אין סעיף של 4 מיליון שקל, יש סעיף שמורידים מהשרות לילד ולנוער - תכנון וניהול, ומוסיפים את זה לשירות הילד ולנוער - טיפול קהילתי וביתי.

בנימין יפה-נוף:

	תכנון וניהול זה סעיף בעדיפות יותר נמוכה. מדובר היה בכספים שלא נוצלו עד סוף השנה. אנחנו לקחנו אותם והכנסנו אותם למועדניות.

משה גפני:

	אז יפתחו את המועדונית בנתיבות?

בנימין יפה-נוף:

	אני לא יכול לתת לך את התשובה עכשיו.   

יעקב ליצמן:

	יש תוספת של 250 אלף ללשכות?

בנימין יפה-נוף:

	מחוז חיפה עבר למשרדים חדשים, ובמשרדים האלה מתברר שיש שיטה חדשה וחברה קבלנית. הסכומים האלה מכסים את זה.

ישראל כץ: 

	כמה מתוך התוספות האלה הולכות למגזר הערבי?

בנימין יפה-נוף:

	יש כאן פזורה בדואית בנגב שאין לה שייכות מוניציפאלית לשום מקום, ולכן ביקשנו מהמועצה איזורית שגב שלום שתנהל את ענייניה. כדי שהם יוכלו לטפל בפזורה הבדואית בנגב הוספנו להם תקציבים. 

ישראל כץ: 

	כרגע יש פסיקת בג"ץ על כך שאסור להכניס שיקולים ערכיים לתוך הנושא של הקצבות כספים, ואם עושים את זה צריך לציין את זה. השאלה היא אם זה מחולק כיאות בין פלחי האוכלוסייה. אנחנו נגד הקיצוצים, אבל ראוי שתציינו איך התוספות מחולקות. שאלתי במקרה על המגזר הערבי ולא קיבלתי תשובה מפורטת. אני יכול לשאול לגבי ישובים קטנים אם הם כלולים וכו'.

בנימין יפה-נוף:

	דיון מהסוג הזה הוא לגיטימי לגבי תחילת שנת כספים חדשה. עכשיו אנחנו בסוף שנת כספים. היות ואנחנו מדברים על מעונות יום למפגרים, על מועדניות,  אנחנו חייבים את הכספים.

היו"ר אלי גולדשמידט:

בעד 2
נגד - 4
 לא אושר

יעקב ליצמן:

	אני מבקש רוויזיה.

היו"ר אלי גולדשמידט:

	פנייה מספר 290.

מירב סמיון:

	פנייה 290 היא פנייה להגדלה של 102 מיליון ש"ח בהוצאה מותנת בהכנסה. זה נובע מגידול בהכנסות מהחזרי פיתוח. התוצאה של זה היא פשוט גידול בשיווקים של יחידות דיור מעבר לתחזית שהיתה כאשר נעשה התקציב לשנת 1999. כל נושא של החזרי הפיתוח מיועד למימון פיתוח תשתיות לבנייה למגורים.

יעקב ליצמן:

	מה זה אלעד?

מירב סמיון:

	שניהם זה הכנסות מהחזרי פיתוח, רק שבאלעד מאחר ומדובר בפרוייקט בסדר גודל מאוד גדול, זה נעשה בתוכנית נפרדת. איפה שאתם רואים את ה70 מיליון זו תוכנית שבה נעשה הפיתוח במרבית היישובים. כאשר מדובר בפיתוח בקנה מידה גדול, כמו מודיעין, כמו אלעד ומקומות כאלה, זה פשוט נעשה בתוכנית נפרדת. זה סוגר את ההכנסות הידועות עד לסוף שנת 1999. 

עופר חוגי:

	על איזה ערים מדובר?

מירב סמיון:

	תשתיות הבנייה החדשות זה בכל הארץ, רק פרוייקטים גדולים כמו אלעד ומודיעין זה בתוכנית נפרדת. כל הפיתוח ברחבי הארץ, למעט הבנייה הכפרית, זה מהתוכנית הזאת. 

היו"ר אלי גולדשמידט:

ה צ ב ע ה
בעד - 3
נגד - 4
לא אושר.

	אני מבקש רוויזיה. פנייה 321.

שי וינר:

	יש פה העברה של 18 מיליון 820 ל3- נושאים: 1. מוסדות ציבור ומבני דת 2. הגדלה של תקציבי הבנייה הכפרית. זה מחולק לשני סעיפים: א. תכנון ב. מוסדות ציבור. 3. הגדלה של אבטחה במזרח ירושלים של 6 מיליון. 

יעקב ליצמן:

	על איזה מוסדות מדובר בסעיף 1? 

שי וינר:

	מוסדות בכל הארץ.

יעקב ליצמן:

	הייתי רוצה לקבל את הרשימה. לגבי הבנייה כפרית, איזה מקומות? 

שי וינר:

	חלק לתכנון וחלק למוסדות ציבור.

עופר חוגי:

	מה בנוגע לבנייה להשכרה?

שי וינר:

	אין למשרד השיכון אפשרות לבנות השנה את הבנייה להשכרה. המקורות של משרד השיכון מממנות את הנושאים האלה.

היו"ר אלי גולדשמידט:

ה צ ב ע ה
 בעד- 3
נגד - 2
אושר

עופר חוגי:

	אני מבקש רוויזיה.



היו"ר אלי גולדשמידט:

	פנייה מספר 292. 

ירון עמית:

	הפנייה מדברת על שינויים פנימיים בתוך תקציב משרד הפנים, על מנת לתקצב את צרכי המעבר של נציבות מס הכנסה לקריית הממשלה בחיפה. מס הכנסה מאלכס חלק מהבניין, ולצורך המעבר יש צרכים של רכישות. 
	
היו"ר אלי גולדשמידט:

ה צ ב ע ה
בעד - 3
נגד - 2
אושר

עופר חוגי:

	רוויזיה.

היו"ר אלי גולדשמידט:

	פנייה מספר 299.

הראל בלינדה:

	פנייה שמבקשת להעביר 40 מיליון שקל מתקציב משרד החוץ לצורך הצרכים שנובעים מהתייקרות בשער החליפין של השקל לעומת מטבע החוץ. 

היו"ר אלי גולדשמידט:

	כבר עשינו את זה פעם.

הראל בלינדה:

	אנחנו בשלב הראשון הפשרנו את הרזרבה להתייקרויות, שהיא רזרבה להתייקרויות בתוך הסעיף, וכעת אנחנו מבקשים להשלים את המהלך בעוד 40 מיליון שקל, מתוך סיכום שזה סוגר את השנה. 

היו"ר אלי גולדשמידט:

	למה זה לא היה קודם?

הראל בלינדה:

	אנחנו באמצע השנה עוד רצינו ללמוד איך זה עובד.

אמנון כהן:

	מה זו רזרבה מיוחדת?

הראל בלינדה:

	זו רזרבה שמיועדת להתייקרויות בכלל המשרדים. היא לא חלק ממשרד החוץ. 



היו"ר אלי גולדשמידט:
	ה צ ב ע ה
          בעד- 2
           נגד - 3
           נמנע - 1
             לא אושר.

	אני מבקש רוויזיה. פנייה 300.

לימור אלקיים:

	מדובר בשינויים פנימיים בתקציב התמיכות בחקלאות, שעיקרו העברת סך של 600 אלפי ש"ח למימון פסק הדין בנושא פיצוי ריבית והצמדה לבעלי משתלות שניזוקו באסון טבע 91-92.

היו"ר אלי גולדשמידט:

ה צ ב ע ה

בעד - 2
נגד - 3
נמנע - 1

לא אושר

	אני מבקש רוויזיה. פנייה 303.

דן זייצ'יק:

	מדובר בשינויים פנימיים בתקציב תיאום פעולות בשטחים, שעיקרם שיפורים במעבר ארז ואזרוח מעבר קרני, שזה מעבר של פועלים מרצועת עזה לאיזור התעשייה ארז. 

אמנון כהן:

	למה הורד כאן ממשרד העבודה?

דן זייצ'יק:

	זה לא ממשרד העבודה, זה מיחידת העבודה במסגרת תיאום פעולות בשטחים. תקציב תיאום הפעולות הוא של כל משרדי הממשלה. במסגרת הזאת יש יחידה של משרד העבודה. 

משה גפני:

	מה זו יחידת ארכיאולוגיה?

דן זייצ'יק:

	בתיאום פעולות בשטחים, כמו שהסברתי, יש נציגויות של משרדי הממשלה שמבצעות פעולות. יחידת הארכיאולוגיה בשטחים אחראית על כל נושא האתרים הקדושים, חפירות ארכיאולוגיות שמתבצעות בשטחי יהודה ושומרון וכו'.

היו"ר אלי גולדשמידט:

ה צ ב ע ה
בעד - 7
נגד - 0 
אושר

	פנייה 304, 305.

שי וינר:

	מדובר פה בהעברת סכום של מיליון 450 אלף ש"ח מהרזרבה הכללית לסעיף 04 - משרד ראש הממשלה. מדובר בתקצוב של 20 חודשי עבודה של עוד מספר עובדים בלשכתו של פרס. 

עופר חוגי:

	מי הם העובדים?

שי וינר:

	אלה בעיקר עובדים מקצועיים.

עופר חוגי:

	אפשר לקבל את הרשימה שלהם ובאיזה תחומים הם מתעסקים?

שי וינר:

	אפשר.

עופר חוגי:

	על כמה עובדים מדובר?

שי וינר:

	סך כל העובדים במשרד הם כ20-, כולל הלשכה והמזכירות.

עופר חוגי:

	ומה השכר של כל אחד?

שי וינר:

	שכר של עובדי מדינה. 

היו"ר אלי גולדשמידט:

	אתה מוכן לעשות את אותה בדיקה לגבי מספר העובדים בלשכת שר העבודה והרווחה או בלשכת שר הבריאות?

עופר חוגי:

	בשמחה. אני יודע שאין להם. 

היו"ר אלי גולדשמידט:

	מי בעד הפנייה, ירים את ידו?

ה צ ב ע ה
בעד - 2
נגד - 5
לא אושר

	אני מבקש רוויזיה. פנייה 307.

הראל בלינדה:

	הפנייה הזו היא פנייה לשינויים פנימיים בתקציב הפיתוח של משרד האוצר לתגבור תקציבי המכשור, וכן העברה של הרשאה להתחייב בעיקר לתקציב ממס"ח. 

היו"ר אלי גולדשמידט:

	מה זה ממס"ח?

הראל בלינדה:

	זה גוף שהוקם על פי החלטת ממשלה, נדמה לי בשנות ה70-, להכין את המשק לסחר חוץ. בפנייה הזו אנו מבקשים להביא הרשאה להתחייב, מכיוון שבתקציבי פיתוח, על פי חוק יסודות התקציב, לא ניתן להוציא מתקציב מזומן אלא אם כן יש הרשאה להתחייב שעומדת מולו. אנחנו דורשים לתקן את זה.

משה גפני:

	מה זה בניית משרדים חדשים?

הראל בלינדה:

	זו תוכנית שמיועדת בעיקר לבנייה של קריית הממשלה בחיפה.

היו"ר אלי גולדשמידט:

ה צ ב ע ה
בעד - 2
נגד - 4
לא אושר.

	אני מבקש רוויזיה. פנייה 308.

גלעד שמי:

	מדובר בשינויים פנימיים במשרד לביטחון פנים, שעיקרם תקצוב של השתתפויות משרדי ממשלה וגורמי חוץ בתקציב משטרת ישראל. מדובר בהשתתפות של מע"צ, כל הנושא של שיטור לצד התיקונים בדרך. העמידו שם שוטרים שדואגים להסדרת התנועה.

משה גפני:

	מתי המשטרה גובה כסף על פעולות שיטור ומתי היא לא גובה?

גלעד שמי:

	במסגרת החלטת הממשלה הוחלט לעשות בחינה של כל הנושא של הוספת השכר. למרות שהוספת השכר היא על פי קריטריונים קבועים של המשרד לביטחון פנים, חשבנו שנכון יהיה לעשות בדיקה מחודשת בנושא הזה בכל ההיבטים, גם ההיבטים הציבוריים, גם ההיבטים של עבודתו של השוטר, שאחרי יום של עבודה הולך ועושה עבודה נוספת. בהחלטת ממשלה, במסגרת התקציב הנוכחי, הוחלט שנעשה בחינה בנושא בתקציב 2000.

משה גפני:

	אתה יכול לברר לי כמה משטרת ישראל גבתה על העברת 6 המשחנים?


גלעד שמי:

	אני יכול לברר את זה. 

היו"ר אלי גולדשמידט:

	תבדוק את האינפורמציה ותעביר לחבר הכנסת גפני.

ה צ ב ע ה
בעד - 2
נגד - 2
נמנע - 1
לא אושר.

	אני מבקש רוויזיה. פנייה 311.

יואב עמית:

	מדובר על שינויים פנימיים בתקציב המשרד, בעיקר לתגבור תקציבי האמרכלות. אין פה הגדלה בתקציב המשרד. 

ישראל כץ: 

	אמרכלות זה שכר ליועצים.

יואב עמית:

	אמרכלות זה בעיקר שכר דירה, ארנונה.

ישראל כץ: 

	יש שינוי בלתי צפוי בשכר הדירה?

יואב עמית:

	יש שינויים. 

משה גפני:

	מה זאת התוספת לפרס?

יואב עמית:

	במהלך השנה, לאור קצב הביצוע של הלשכות, המשרד עושה התאמות בתוך התקציב שלו. אם בתקציב המשרד של פרס יש הוצאות של 65 אלף שקל גדולות ממה שהיה חזוי, אז הוא מעביר לשם ממקורותיו. 

היו"ר אלי גולדשמידט:

	פרס הרי נבחר להיות שר באוגוסט. קצת לפני זה אישרנו את הוצאות לשכת נתניהו, פרס, לאה רבין. נתניהו לא הפך להיות שר בממשלה, אבל פרס כן הפך להיות שר בממשלה, איך ההתחשבנות בין המימון של הלשכה שלו כראש ממשלה לשעבר לבין המימון שלו כשר?

יואב עמית:

	בפנייה, אם אתם זוכרים, שעברה כאן לפני שבוע שמתקצבת את לשכות השרים: פרס, רמון ומלכיאור, משכנו מתקציב לשכת ראש הממשלה לשעבר פרס את החלק היחסי של התקציב פי 5 חודשים.

היו"ר אלי גולדשמידט:

	זאת אומרת שלשכתו של שפרס כראש ממשלה לשעבר לא מתוקצבת לחלוטין מהרגע שהוא הפך להיות שר?

יואב עמית:

	נכון. התקציב שאתם רואים כאן הוא תקציב ל7- חודשי פעילות בלשכת ראש הממשלה לשעבר פרס. 

משה גפני:

	מאותו רגע שהוא נבחר לשר אין שקל אחד שעובד ללשכתו כראש ממשלה לשעבר.

יואב עמית:

	אפילו משכנו משם את החלק היחסי של 5 החודשים האחרונים של השנה. אפשר לראות את זה בפנייה שמתקצבת את לשכת השר.

היו"ר אלי גולדשמידט:

	למה  יש העלאה בעניין הזה?

יואב עמית:

	עם סגירת הפעילות שם רואים מה מצב החשבונות, ואם צריך לשלם עוד כמה אלפי שקלים לספק זה או אחר, ובהתאם לזה אנחנו מיישרים את התקציב מתוך המקורות.

היו"ר אלי גולדשמידט:

	מה זה נקרא מיישרים? יש לך תקציב. נניח התקציב הזה 100, שמתוכו אתה צריך 5 חלקי 12 לנכות והשאר 7 חלקי 12, למה אתה מוסיף עכשיו תוספת?

משה גפני:

	אתה תוכל להסביר גם מה זה ה65-?

היו"ר אלי גולדשמידט:

	אתה אומר: אני לקחתי את כל הכסף שהעברתי ל5- חודשים ללשכה של פרס, וחילקתי את זה לפרס, מלכיאור, במסגרת המשרדים החדשים שלהם. זאת אומרת שאם אתה עכשיו מוסיף 65 אלף שקל, אתה מוסיף על ה7- חלקי 12. 

יואב עמית:

	אם בסגירת החשבונות רואים ש7- החודשים הראשונים עלו במעט מעבר למה שהיה מתוקצב, המשרד מבקש להעביר מתוך תקציבו.

היו"ר אלי גולדשמידט:

	זה לא בסדר, הייתם צריכים לעמוד ב7- חלקי 12. למה החריגה הזאת? 

יואב עמית:

	אנחנו עושים איזו שהיא תחזית מתחילת השנה, ואחר כך בהתאם לפעילות עושים שינויים בתקציב. זה המשמעות של שינויים פנימיים בתקציב. לשכת פרס עלתה כמיליון ו100- אלף שקל במונחים שנתיים. 

היו"ר אלי גולדשמידט:

	 65 אלף זו סטייה של כמעט 10%. התקציב האמיתי של פרס היה מתוך מיליון 400 משהו כמו 671. על 671 תוספת של 65 אלף זאת סטייה של 10%. למה הסטייה הזאת ומאיפה היא תבוא? אם הוא היה גומר 12 חודש לא היית מוסיף לו. 

יואב עמית:

	אם הוא היה גומר 12 חודש אני לקראת סוף השנה הייתי מעביר פניית סוף שנה שהיא עושה בדיוק את השינויים האלה. 

סמדר אלחנני:

	התקציב הוא גם לא לינארי לחלוטין. אנשים שעבדו שם מגיע להם תוספת שכר על פי הסכם. הם צריכים לקבל את זה רטרואקטיבית.

היו"ר אלי גולדשמידט:

	למה אתה מוריד לשמיר?

יואב עמית:

	כי אצל שמיר נוצר עודף בסך של 30 אלף שקל. בהתאם לקצב הביצוע, המשרד מבקש לעשות שינויים פנימיים. 

היו"ר אלי גולדשמידט:

	למה אתה מעלה לגברת רבין?

סמדר אלחנני:

	ועדה ציבורית החליטה על הארכת התקופה שהיא מקבלת את אחזקת המשרד.

היו"ר אלי גולדשמידט:

	אבל אנחנו תקצבנו את זה בוועדת הכספים. אנחנו מימנו את לשכת לאה רבין עד סוף שנת התקציב. היה ברור שהחל מ1 בינואר 2000 התקצוב של לשכת רבין עולה במרכז רבין. זאת היתה המלצה של ועדת בועז שקיבלנו אותה. עכשיו אתם מבקשים תוספת ללאה רבין בשיעור של 150 אלף שקל. למה?

יואב עמית:

	בהתאם לקצב הביצוע. בהתאם לשכר הדירה שהיא משלמת.

היו"ר אלי גולדשמידט:

	אבל לא ידעתם את זה מראש? מדובר פה על 20%. אני מציע שתבדקו את הפנייה הזאת. 

סמדר אלחנני:

	הכנסת הקודמת החליטה שוועדת הכספים אין לה יותר מה להגיד בשכר שרים וגמלאותיהם. אז אמרו שוועדה ציבורית תקבע, אבל אני אז אמרתי שאת הכסף ועדת הכספים צריכה לאשר.

עופר חוגי:

	כל אלמנת ראש ממשלה מקבלת תקצוב כזה?

סמדר אלחנני:

	לא, אלמנת ראש ממשלה שנהייתה אלמנה בנסיבות מיוחדות.

היו"ר אלי גולדשמידט:


	אנחנו אישרנו במקביל את לשכת רבין ואת לשכת נתניהו. אנחנו תקצבנו את שתיהן. לגבי לשכת לאה רבין נקבע, על פי בסיס המלצת ועדת בועז, שהמימון להמשך לשכתה של לאה רבין יעשה מתוך התקציב של מרכז רבין. את לשכת לאה רבין צריך לתקצב החל מ1 בינואר 2000 מהסכום הכללי שישנו. 

אמנון כהן:

	יש לי תחושה שכל פעם שיש עודפים במשרד זה תמיד הולך לאמרכלות ואני לא יכול לדעת למה זה הולך. האם אפשר להוציא הנחיה מכאן, שכל פעם שתבוא העברת רזרבה לסעיף כזה או אחר שיבואו עם פירוט לאיפה זה הולך.

היו"ר אלי גולדשמידט:

	מקובל. אני מבקש לבחון פעם נוספת את הפנייה הזאת ולהביא לנו נתונים. הפערים בין התקצוב ובין מה שאתם מביאים לנו עכשיו נראים לי יותר מידי גדולים ובלתי סבירים. בכל הדברים האלה דנו בקיץ, ולדעתי זה לא היה צריך לקרות. אתם מעמידים את האנשים שבהם מדובר די במבוכה על ידי זה שאתם מביאים את התקציבים האלה פעם נוספת. אתם צריכים לתקצב יותר נכון. אתם לא יכולים לבוא אלינו בפער של 15% 20% על תקציב שהוחלט עליו רק לפני 4,5 חודשים. אתם מביכים את גברת לאה רבין, אתם מביכים אותנו, אתם פשוט לא עושים עבודה נכונה בקטע הזה. פנייה 312, 313.

דן זייצ'יק:

	מדובר על העברה מתקציב התמיכות של משק המים לתקציב של רשויות פיקוח למימון פעילות הזרמת מים לנחלים בהיקף של 300 אלף שקל. 

היו"ר אלי גולדשמידט:

ה צ ב ע ה
בעד - 3
נגד - 2
אושר


	פנייה 316. 

גלעד שמי:

	מדובר בהגדלת תקציב בהרשאה להתחייב של 8 מיליון 587 אלף לתקציב הפיתוח של משרד הבריאות, שנועדה לשתי מטרות: 1. פיתוח תשתיות לשילוב חולי נפש בקהילה, שזה 7 מיליון שקל בהרשאה להתחייב. 2. סגירת פערים במגזר הדרוזי והצ'רקסי. 

סמדר אלחנני:

	מהותית זה הגדלת תקציב ראלי שלא בדרך חקיקה, ואת זה אסור לעשות. ההרשאה להתחייב הזאת מגדילה ראלית את תקציב 2000 ו2005. זו הגדלה ראלית של תקציב 2000 מעבר למה שכתוב בחוק. גם אם ימצאו את התירוץ המשפטי שכן אפשר לעשות את זה, מהותית אתה מגדיל פה תקציב שהוא מעבר למה שכתוב בחוק. להגדיל את סך כל התקציב אפשר רק על ידי חקיקה ראשית.

גלעד שמי:

	בשנת 1998 היה למשרד הבריאות תקציב פיתוח שלא נוצל כולו, ולכן הוגשה פנייה לפני שבוע או 10 ימים להעברת עודפים מתקציב 1998 לתקציב 1999 במזומן. כדי שאפשר יהיה להוציא את הכסף במזומן צריך שתעמוד מול המזומן הרשאה להתחייב. מדובר על תקציב הפיתוח. 

היו"ר אלי גולדשמידט:

		למה צריך הרשאה להתחייב?

גלעד שמי:

	לפי חוק התקציב לא ניתן לבצע בתקציב הפיתוח במזומן אם אין הרשאה להתחייב כנגד זה.

מאיר שטרית:

	אני זוכר שהעברנו הרבה מאוד פעמים עודפים בלי להעביר הרשאה להתחייב.

אנה שניידר:

	הרשאה להתחייב זה בעצם מן היתר צווי. בודקים מה רוצים לעשות, ומאשרים לאותו משרד להתחייב בהתחייבויות לשלם כסף עבור ביטוח או כל מיני דברים שיעשו בסעיף  תקציבי מסויים. אם אנחנו מדברים על תקציב פיתוח, בוודאי שאי אפשר לעשות שום דבר בלי הרשאה להתחייב. עכשיו, באו ואמרו שבשנת 1998 היתה הרשאה להתחייב מסויימת ולא הספיקו לבצע תוכניות שהתחייבו עליהן בשנת 1998, ולכן מעבירים את הסכומים האלה לתקציב שנת 1999. יש פה בעצם מן התאמה טכנית, שאומרים שההרשאה להתחייב היא על סכום X, ועכשיו תהיה הרשאה להתחייב על סכום X פלוס Y, זאת אומרת אותו Y שלא הספיקו לבצע בשנת 1998 ורוצים לבצע בשנת 1999. לכן זה צריך להתאים את ההרשאה להתחייב לסכום הממשי שעכשיו יהיה בידי משרד הבריאות. 

היו"ר אלי גולדשמידט:

	לגבי זה שסמדר אומרת שזה מנוגד לחוק התקציב כי זה לא נעשה בחקיקה ראשית, העברת עודפים מחוייבים זה גם הגדלת תקציב שלא מופיע בחוק התקציב.

 אנה שניידר:

	יש הרשאה לעשות את זה בחוק יסודות התקציב.

היו"ר אלי גולדשמידט:

	אם את מכירה בלגטימיות של העברת עודפי תקציב מחוייבים משנה לשנה שאין בזה פגיעה בעיקרון החקיקה הראשי, למה את רואה בהרשאה להתחייב את החריגה הזאת?

סמדר אלחנני:

	השימוש בעודפים מחוייבים הוא פועל יוצא מזה שאתה אומר: לא הספקת להוציא,  זכותך להשתמש בעודף הזה בלי שזה יפגע לך בתקציב השנה הבאה. למה זה לא משנה בסך הכל את ההוצאה התקציבית? כי כמו שבשנה שעברה יש לך עודף, גם לשנה הבאה אתה משאיר עודפים, שבפועל הסך הכל לא משתנה. לעומת זאת, הרשאה להתחייב היא לגבי עודפים בהרשאה להתחייב. אם הם לא ישתמשו בהרשאה להתחייב אז יש עודפים להרשאה להתחייב, ובדיוק באותו שימוש יש לנו את הסעיף שמרשה את השימוש בהעברה של עודפים של הרשאה להתחייב שלא השתמשו בהם בשנה קודמת השנה. העיקרון אומר שאם הרשיתי לך הרשאה להתחייב אז כנגד זה אתה בונה את התקציב הרב שנתי לשנים הבאות. אין כאן ביקורת. זה שלא השתמשת במשהו, זה אומר שבדקת יותר טוב את הדרך להוציא את הכסף.

יעקב ליצמן:

	זה לא היה עד היום?

סמדר אלחנני:

	אני לא ראיתי הרשאה להתחייב שלא בא מקיצוץ ברזרבה או מהעברת עודפים משנה קודמת. ההגדלה בלי מקור של עודפים ו/או רזרבה זאת הגדלה ראלית של תקציב השנים הבאות שלא כתוב בשום מקום,  שאת זה אי אפשר לעשות. 

היו"ר אלי גולדשמידט:

	מה שאומרת סמדר זה, שבעוד בעודפים המחוייבים בתקציב המזומן אנחנו מעבירים מכסף שהיה קיים בשנה שעברה, כאשר מעמידים מול זה הרשאה להתחייב זה צריך לבוא מעודפים של הרשאה להתחייב משנה שעברה. זה לא נעשה כאן. יש פה הגדלה בהרשאה להתחייב, בלי שיש בבסיס עודפים של שנה שעברה.

גלעד שמי:

	יש בסיס.

היו"ר אלי גולדשמידט:

	מאיפה הבסיס של ההרשאה להתחייב?

גלעד שמי:

	בסוף שנה שעברה הועברו 7 מיליון שקל בהרשאה להתחייב ובמזומן לתשתיות ולשילוב חולי נפש בקהילה. 

היו"ר אלי גולדשמידט:

	אתה אומר שהיה 7 מיליון שקל במזומן ובהרשאה להתחייב שהעברתם את זה בסוף שנה שעברה לטובת שני הנושאים האלה:

גלעד שמי:

	עוד לא העברתי. נגמרה שנת 1998 ונשארנו עם עודף בתחום הזה. בשנת 1999 משרד האוצר בשיתוף עם משרד הבריאות עשה שתי פעולות: דבר ראשון הגיש בקשה והודעה לוועדה להעביר עודפים במזומן של ה7 מיליון שקל משנת 1998 לשנת 1999, ובמקביל הגיש את הפנייה הזאת להגדיל את ההרשאה להתחייב כדי שאפשר יהיה להוציא את הכסף הזה.

היו"ר אלי גולדשמידט:

	אבל מה הבסיס של ההרשאה להתחייב? אומר גלעד שלעודפים המחוייבים יש מקור בהרשאה להתחייב בשנה שעברה שהוא לא השתמש בהם.

סמדר אלחנני:

	הוא לא כתב את זה. 

אנה שניידר:

	ההסברים של אגף התקציבים לקויים.




 גלעד שמי:

	יש 7 מיליון שקל בהרשאה להתחייב משנת 1998. העודפים האלה לא יועברו מ1998 ל1999. במקום זה אנחנו משתמשים בסמכות לפי סעיף 11 ומגדילים את ההרשאה להתחייב בתקנה הזאת. 

היו"ר אלי גולדשמידט:

	אני הבנתי מהתשובה הקודמת, שאמרת שה7 מיליון שקל בהרשאה להתחייב המקור שלו זה עודף בהרשאה להתחייב בשנה שעברה. עכשיו אמרת: לא, זה לא עודף מחוייב, אנחנו מגדילים עכשיו את ההרשאה להתחייב ב7- מיליון ללא הבסיס של שנה שעברה. זה לא אמת.

גלעד שמי:

	יש שתי אפשרויות: אפשרות אחת להעביר עודפים משנת 1998 ל1999 גם במזומן וגם בהרשאה להתחייב, אפשרות שניה היא להעביר את המזומן משנת 1998 ל1999, להעביר מהרזרבה הכללית את ההרשאה להתחייב, או להגדיל את ההרשאה כי אין ברזרבה הכללית הרשאה להתחייב.

היו"ר אלי גולדשמידט:

	אז אומרת לך סמדר, שאם אתה מגדיל את ההרשאה להתחייב בלי שיש לך את הבסיס הזה, אתה בעצם מגדיל את תקציב 1999 מבלי שיש לך אסמכתא של חוק בכנסת.

גלעד שמי:

	לפי סעיף 11א (5) לחוק יסודות התקציב, יש סמכות לשר האוצר, באישור ועדת הכספים, להגדיל את ההרשאה להתחייב. 

מאיר שטרית:

	בכל שלב של השנה יש לשר האוצר אפשרות להגדיל את ההרשאה הקיימת?

סמדר אלחנני:

	עד 3 מיליון ש"ח או 20% מהתוכנית המקורית, אבל אי אפשר להגדיל את ה20 מיליון האלה כי לא היה שם כלום בתוכנית המקורית.

היו"ר אלי גולדשמידט:

	פנייה 29010. מדובר על העברת העודפים במסגרת ה21 יום. חבר הכנסת עופר חוגי וחבר הכנסת משה גפני ביקשו עיכוב. 

מירב סמיון:

	מדובר בעודפים מחוייבים בתקציב הרגיל של משרד הבינוי והשיכון. החלק הגדול מיועד לשיקום שכונות חברתי. 

מאיר שטרית:
	
	לאן הולך הכסף?

מירב סמיון:

	הכסף הולך אך ורק לתקנה שנקראת שיקום שכונות חברתי. זה בהתאם להחלטות הממשלה. בתוך התוכנית יש הפרדה בין תקנות של הוצאות ניהול לבין תקנות של שיקום שכונות חברתי.

היו"ר אלי גולדשמידט:

	ופה זה הכל לפעולות?

מירב סמיון:

	כן. 

היו"ר אלי גולדשמידט:

	ה צ ב ע ה 

          בעד - 2
         נגד - 6 
  לא אושר

	אני מבקש רוויזיה. פנייה 70053.

מירב סמיון:

	זה המימון שמול ההרשאה להתחייב. נושא אחד זה המדידות ורישום שיכונים ציבוריים, ונושא שני היה תקן מוסדות ציבור. היה את הנושא של פינויים בשכונת הרכבת והיה את הנושא של גמר התחשבנות. העברנו הרשאה להתחייב, ומול זה אנחנו מעבירים עכשיו את התקציב.

היו"ר אלי גולדשמידט:

ה צ ב ע ה 
בעד - 3
נגד - 4
לא אושר

	אני מבקש רוויזיה. פנייה 70057.

מירב סמיון:

	70057 זה באותו עניין, רק בנושא של פנוי שיכון המזרח בבית שאן. 

היו"ר אלי גולדשמידט:

ה צ ב ע ה
בעד - 3
נגד - 2
נמנע - 2
 אושר

עופר חוגי:

	אני מבקש רוויזיה.

היו"ר אלי גולדשמידט:

	אנחנו חוזרים לפנייה 316.

אנה שניידר:

	סעיף 11א בחוק יסודות התקציב נותן כל מיני סמכויות לשר האוצר בכל סעיף תקציב שנקבע בחוק התקציב השנתי לשנת הכספים. בסעיף קטן א(5) כתוב, שהוא רשאי להגדיל בהודעה לוועדת הכספים את סכום ההרשאה להתחייב בכל תוכנית שבאותו סעיף, על סכום מסויים, ובלבד שלא תשונה בדרך זו תוכנית בסכום העולה על 3 מיליון 400 אלף ועל 20% מהתוכנית המקורית. זה בהודעה לוועדה. מעבר לסכום הזה וללא הגבלת סכום כלשהו, צריך אישור מוקדם של הוועדה. 

היו"ר אלי גולדשמידט:

	מה המסקנה המשפטית?

אנה שניידר:

	מבחינה משפטית הם יכולים לבוא לוועדה, ואם הוועדה תאשר אישור מוקדם הכל תקין מבחינת חוק יסודות התקציב.

מאיר שטרית:

	שר האוצר יכול לבוא בסוף שנת 1999, תאורטית, ולומר: אני רוצה להגדיל הרשאה להתחייב ב10 מיליארד שקל בתוכניות: א,ב,ג,ד. 

אנה שניידר:

	אם הוועדה מאשרת, אז כן.

מאיר שטרית:

	זאת אומרת הוא יכול להגדיל את תקציב המדינה לבדו בלי דיון בכנסת.

היו"ר אלי גולדשמידט:

	רק בדיון בוועדת הכספים.

מאיר שטרית:

	זאת אומרת שהוא יוצר מחוייבות לשנה הבאה מראש.

היו"ר אלי גולדשמידט:

	יכול מאוד להיות שאנחנו נדרש לשנות את חוק יסודות התקציב. כל זמן שהחוק לא השתנה וחוק יסודות התקציב מתיר להגדיל את ההרשאה להתחייב, אנחנו נפעל על פי זה. אולי נציע הצעת חוק בעניין הזה, כלומר להפוך את סעיף ההגבלה לא להודעה אלא לאישור ועדת הכספים, ומעבר לזה אין אישור. 

ה צ ב ע ה
בעד - 5
נגד - 2
נמנע - 1
אושר
עופר חוגי:

	אני מבקש רוויזיה.

היו"ר אלי גולדשמידט:

	פניות מספר 323, 324.




הראל בלינדה:

	הממשלה החליטה ואחר כך זה גם עבר בחוק ההסדרים לבטל את קרן האיזון למשקי מים. הקרן היתה מנוהלת על ידי מנהלי תיקים פרטיים, ועל חלק מהמכירה של הקרן הם היו צריכים לקבל עמלה מסויימת. אנחנו החלטנו כדי שיהיה גילוי נאות של הפעילות הזאת, שבמקום שהם יורידו את העמלה מהתשואה שהממשלה מקבלת ופשוט תתקבל קרן קטנה יותר, שנתקצב בנפרד את העמלה שמנהלי תיקים מקבלים. בינתיים אנחנו צריכים לתקצב פה מיליון שקל.

עופר חוגי:

	מה זה מנהלי תיקים?

הראל בלינדה:

	בעבר, לפי חוק המים, היתה קרן האיזון לדמי מים שגבתה היטלי איזון מכל מנהלי תיקי המים, אחר כך מקורות יצאה והיה לה הסכם נפרד עם המדינה.

משה גפני:

	מה הקריטריון של התמיכות לרשות המים?

הראל בלינדה:

	במסגרת חוק ההסדרים הקרן בוטלה. 

היו"ר אלי גולדשמידט:

	הקרן בוטלה ונותרה יתרה של חצי מיליארד שקל.

הראל בלינדה:

	לא, יתרה שהיתה מכל מקום נוהלה על ידי מנהלי תיקים פרטיים. חלק מהחוק היה להעביר את היתרה שבקרן להכנסות המדינה,  ולכן היו צריכים למכור את כל הניירות שהיו מושקעים בהם הכספים של הקרן ולהעביר את זה לחשב הכללי. הפעולה הזאת תצטרך לשלם שכר למנהלי התיקים. בדרך כלל מנהלי תיקים שגובים את השכר שלהם, פשוט מורידים את זה מהעמלה. בשביל לעשות גילוי נאות ולהראות כמה עלתה הפעילות הזאת, אז החלטנו שנעשה את ההפרדה והם ימכרו את כל הניירות שהיו בחזקתם ויעבירו את זה לחשב הכללי, ואנחנו נתקצב בצורה נפרדת את העמלה שהם צריכים לקבל שזה המיליון שקל. 

היו"ר אלי גולדשמידט:

	יש פה איזו שהיא נגיעה לכספים שעוברים למפיקי מים פרטיים?

הראל בלינדה:

	זה תוקצב בתקציב התמיכות. זה התקציב השוטף של נציבות המים. זאת הפעילות שנעשתה וצריך בעבורה לשלם למנהלי התיקים האלה. 

עופר חוגי:

	אני רוצה חוות דעת משפטית אם זה היה חוקי כל העניין הזה, ואם יש לנו סמכות להעביר להם כסף היום. 





היו"ר אלי גולדשמידט:

	על פי בקשתו של חבר הכנסת עופר חוגי, אנה שניידר תתן לנו חוות דעת אם העניין מתחילתו היה חוקי, ואם לא, האם מותר לנו לעשות את העברה הזאת. אנחנו לא מצביעים על זה. פנייה 13015 ו13016-.

הראל בלינדה:

	זאת פנייה להעברת עודפים מסעיף הוצאות שונות. 

היו"ר אלי גולדשמידט:

	מה זה הצטיידות בחן?

הראל בלינדה:

	בחן זה מערכת המחשוב של החשב הכללי.

היו"ר אלי גולדשמידט:

	מה זה השתתפות בחברה למפעלי כלכלה?

הראל בלינדה:

	חברה למפעלי כלכלה היא חברה בבעלות משותפת של המדינה וההסתדרות, שהייעוד שלה זה לתת תנאים וכל מיני מבצעים לעובדי המדינה.

היו"ר אלי גולדשמידט:

	מה זה מבצעים לעובדי המדינה?

הראל בלינדה:

	למשל, יש מכרז לביטוח שיניים.

היו"ר אלי גולדשמידט:

	מה זה הוצאות שונות מיליון 282 אלף?

הראל בלינדה:

	הוצאות שונות זה פרוייקט של ייעוץ לחוות דעת לפרוייקט הסעה המונית. יש חוזה לייעוץ עם חברה חיצונית ופשוט לא שולם לה הכסף בשנה שעברה.

היו"ר אלי גולדשמידט:

	ההוצאות השונות זה הכל לחברה הזאת שעושה את חוות הדעת הזאת?

הראל בלינדה:

	המיליון 282 זה לנושא הזה בלי הקלות במיסים. בהקלות במיסים עיקר הכסף מיועד לתשלום החזרי מיסים לדיפלומטים בהתאם לאמנות בינלאומיות. 

היו"ר אלי גולדשמידט:

ה צ ב ע ה 
בעד - 3
נגד - 2
אושר
 עופר חוגי:

	אני מבקש רוויזיה. 

היו"ר אלי גולדשמידט:

	פנייה 13017.

לימור אלקיים:

	"I.D.A  11 " זה פרוייקט של הבנק העולמי. מדינות שמשתתפות בפרוייקט הזה מקבלות הטבות  ויכולות לגשת למכרזים. 

היו"ר אלי גולדשמידט:

ה צ ב ע ה
בעד - 4
נגד - 0 
אושר

	פנייה 24018.

גלעד שמי:

	מדובר על השתתפות של משרד הבריאות במשרד הביטחון בסך של 600 אלף שקל. משרד הביטחון מציע את העבודה ומשרד הבריאות צריך להעביר את הכסף.

היו"ר אלי גולדשמידט:

ה צ ב ע ה 
בעד - 4
נגד - 0 
אושר

	פנייה 55008.

גלעד שמי:

	זה בעצם אותו נושא, אלא שהפעם אנחנו מבקשים להעביר את העודפים שנותרו בתקציב של אגפי המיסים. אגפי המיסים השתתפו בבינוי של הבניין הזה בהתאם לחלקם היחסי באיכלוס, בערך 60%. אנחנו מבקשים להעביר את העודפים שנותרו בתקציב על מנת שאפשר יהיה לשלם להם.

היו"ר אלי גולדשמידט:

ה צ ב ע ה
בעד - 4
נגד - 0 
אושר

	פנייה 272.

לימור אלקיים:

	הפנייה מביאה שני שינויים: החלק הראשון זה השתתפות של משרד החינוך בהפעלת בתי ספר בחבר המדינות - ברית המועצות לשעבר - בסך של 34 מיליון שקלים. נתיב מהווה מעין פלטפורמה של כל משרדי הממשלה במדינות חבר העמים לביצוע הפעילות שלהם. נתיב מפעילה כל מיני בתי ספר ברחבי חבר העמים ומשרד החינוך מעביר לה תקציב השנה.

עופר חוגי:

	אפשר לקבל את רשימת בתי הספר?

היו"ר אלי גולדשמידט:

	השנויים הפנימיים בתוך נתיב בין מה למה?

לימור אלקיים:

	בתחילת השנה תוקצבה מעין רזרבה לאירגון החדש. יום-טוב תמיר המליץ לבצע כל מיני שינויים אירגונים ושינויים נוספים שחלקם נגזרו מדו"ח מבקרת המדינה לשנת 1998, לכן בשנת 1999 אנחנו רוצים מעין רזרבה לכל השינויים שאמורים היו להעשות. מדובר בעצם על צימצום תקנים, ירידת פרופורציות אירגוניות וכיוצא בזה. בפועל, בשנת 1999 לא ניתן הדו"ח. 

היו"ר אלי גולדשמידט:

ה צ ב ע ה 
בעד - 2
נגד - 1
אושר

עופר חוגי:

	אני מבקש רוויזיה. 

היו"ר אלי גולדשמידט:

	פנייה 13012. עיכוב של חבר הכנסת ברכה של מיליון ש"ח לתשלום פיצויים מיוחדים, לפנים משורת הדין, לנפגעי מערת המכפלה על פי החלטות הממשלה מפברואר 1994.

שי וינר:

	מדובר על מיליון ש"ח פיצוי לנפגעי מערת המכפלה.

היו"ר אלי גולדשמידט:

	זה כל הסכום שמדינת ישראל מעמידה לרשותם?

שי וינר:

	לאחר הטבח אושר נוהל לפנים משורת הדין לפיצוי חד פעמי למשפחות דרך המינהל האזרחי. 

עופר חוגי:

	למה זה לפנים משורת הדין?

שי וינר:

	יש חוק נפגעי פעולות איבה. כדי לא להחיל את החוק הזה על פלסטינים, עשו פיצוי לפנים משורת הדין שמחייב גם את המשפחות לחתום על התחייבות שאין להם כל תביעה כנגד מדינת ישראל.  אחרי הטבח עשו רשימה של מי היו ההרוגים ומי היו הפצועים. הרשימה הסתכמה ב29 הרוגים ו128 פצועים. מתוך 29 הרוגים, 21 משפחות קיבלו פיצויים, ומתוך 128 משפחות הפצועים, 82 משפחות קיבלו.

היו"ר אלי גולדשמידט:

	כמה כסף?

שי וינר:

	נקבעה מדרגה של פיצוי לפי חומרת הפציעה.

היו"ר אלי גולדשמידט:

	בהנחה שהיו משלמים את הפיצוי על פי חוק נפגעי פעולות איבה, הסכומים שהיו משולמים למשפחות של הפצועים היו גבוהים יותר? אני מבקש שהדבר הזה יבדק. אני רוצה לקבל חוות דעת משפטית א. מדוע חוק נפגעי פעולות איבה לא חל על נפגעי מערת המכפלה? ב. האם יש פער בין התשלום שמשולם על פי החוק ובין התשלום שמשולם לפנים משורת הדין? רק אחרי זה נדון בנושא הזה. לפי דעתי צריך לשלם להם כמו לכל נפגע אחר בפעולות איבה. כמה כסף שולם עד כה?

שי וינר:

	עד כה שולמו משנת 1994 כ5- מיליון ש"ח.

היו"ר אלי גולדשמידט:

	בין אלה הפצועים יש כאלה שיושבים על כיסא גלגלים? תביעה על כיסא גלגלים בנזיקין מתקרבת ל3 מיליון ש"ח. אני לא מתרשם שב5- מיליון שקל יש קירבה למה שהיה משולם בדיני נזיקין רגילים. פנייה 22012.

שי וינר:

	הפנייה עוסקת בהעברת עודפים מחוייבים מתקציב 1998 לתקציב 1999 בסכום כולל של כ105 מיליון ש"ח, מהם כ97 או כ98 מיליון ש"ח עודפי הוועדה הבין משרדית לבניית מבני ציבור ומקוואות. ישנם שני תקציבים שנידונים בוועדה לגבי הוועדה בין משרדית. 23 מיליון ש"ח זה תקציב 1999, ששם ביקש השר משר האוצר להעביר את הכסף לתקציב 2000 על מנת לעשות שינוי בשיטת החלוקה. לדעתי שר האוצר עוד לא נתן על זה תשובה סופית. כרגע מה שנידון זה העברת עודפים מ1998, שזה מקוואות שהתחייבו עליהם. נרשמה התחייבות חשב על הסכום הזה לעמותה כזאת או אחרת או ליישוב כזה או אחר. ולא הועברו עדיין הכספים. הפנייה הזאת נועדה לממש את ההתחייבויות שהתחייב החשב. 

משה גפני:

	זה גם בתי כנסת וגם מקוואות.

היו"ר אלי גולדשמידט:

ה צ ב ע ה
בעד- 3
נגד - 0
אושר

עופר חוגי:

	אני מבקש רוויזיה.
 	
הישיבה ננעלה בשעה 14:00

 








